|  |  |
| --- | --- |
| **3.** **Εκφοβισμός στο διαδίκτυο** | |
|  | |
| Βαθμίδα/Τάξεις: | Δ΄ - ΣΤ΄ Δημοτικού, Γυμνάσιο |
| Λέξεις-κλειδιά: | εκφοβισμός, ηλεκτρονική παρενόχληση, cyberbullying |
| Στόχοι: | Οι μαθητές να:   * διαχωρίσουν τα πειράγματα μεταξύ τους με καλή πρόθεση από τον διαδικτυακό εκφοβισμό. (Δραστηριότητες 2 και 3) * εξηγούν με παραδείγματα ποιες συμπεριφορές στο διαδίκτυο αποτελούν μορφές εκφοβισμού (παρενόχληση, εξαπάτηση, εξευτελισμός, απειλές για την ασφάλεια, υπερβολική και σκληρή γλώσσα, λόγια μίσους που δημιουργούν διακρίσεις και είναι επιζήμια για τη φήμη κάποιου). (Δραστηριότητα 2) * εκτιμούν τις συνέπειες των πράξεων εκφοβισμού στο διαδίκτυο, να ασκούν κριτική και να προσφέρουν λύσεις, μπαίνοντας στη θέση του εκφοβιστή και του θύματος. (Δραστηριότητες 2, 4, επέκτασης) |
| Υπολογιζόμενη διάρκεια: | 40 λεπτά |
| Διδακτικά μέσα – υλικά και προετοιμασία: | * Φύλλα εργασίας: «Αγγελάκι Vs Διαβολάκι» (παράρτημα, εκτυπώνουμε ένα σενάριο ανά ομάδα μαθητών) * Αφίσα με στοιχεία Κέντρου Ασφαλούς Διαδικτύου Κύπρου – Cyberethics (τέλος βιβλιαρίου) * Οργανώνουμε τους μαθητές σε ομάδες των 4 ή 5 ατόμων. |
| Σημειώσεις: | Για τη δραστηριότητα 2, οι μαθητές θα μπορούσαν να προτείνουν τα δικά τους σενάρια παρενόχλησης. Επίσης, την πιο πετυχημένη δραματοποίηση θα μπορούσαν να την προετοιμάσουν, για να την παρουσιάσουν σε κάποια εκδήλωση για την ασφάλεια στο διαδίκτυο.  Η δραστηριότητα επέκτασης είναι προαιρετική. Οι μαθητές μπορούν να διερευνήσουν περισσότερο το θέμα και -αντί για τη δραστηριότητα επέκτασης- να ετοιμάσουν υλικό, π.χ. κάποιο ενημερωτικό φυλλάδιο για τους γονείς. |
| Περισσότερες πληροφορίες: | Χρήσιμες ιστοσελίδες για τον διαδικτυακό εκφοβισμό/ηλεκτρονική παρενόχληση:   * <http://www.pi.ac.cy/InternetSafety/sec_kindinoi_ekfobismos.html> * <http://www.saferinternet.gr/> - Επιλέγουμε: Μεγάλοι/Επικοινωνία & ιδιωτικότητα/[Ηλεκτρονική παρενόχληση](http://www.saferinternet.gr/index.php?objId=Category18&childobjId=Category27&parentobjId=Page2)  ή Έφηβοι/[Παρενόχληση](http://www.saferinternet.gr/index.php?objId=Category43&parentobjId=Page3) |
| Αξιολόγηση: | Δραστηριότητα αξιολόγησης, δραστηριότητα επέκτασης |

|  |  |  |
| --- | --- | --- |
| Συνοδευτικό υλικό: | Τίτλος αρχείου | Όνομα αρχείου |
| (ως παράρτημα / ως αρχεία στο συνοδευτικό DVD / στην ιστοσελίδα <http://www.pi.ac.cy/InternetSafety/eSafeSchool.html>) | Φύλλο εργασίας: Αγγελάκι Vs Διαβολάκι | 3\_angel\_devil.docx |
| Αφίσα με στοιχεία για το Κέντρο Ασφαλούς Διαδικτύου | Τέλος του βιβλιαρίου  afisa.docx |

|  |
| --- |
| **Δραστηριότητες** |
|  |
| **Δραστηριότητα 1: Πειράγματα** |
| Ρωτούμε: Με ποιους τρόπους πειράζεστε μεταξύ σας στο διαδίκτυο, για να διασκεδάσετε; (στέλνουμε αστεία, αστείες εικόνες, αλλάζουμε τις φωτογραφίες ο ένας του άλλου, αλλά με αστείο τρόπο, όχι με κακία) |
|  |
| **Δραστηριότητα 2: Αγγελάκι Vs Διαβολάκι** |
| Μοιράζουμε τα φύλλα εργασίας «Αγγελάκι Vs Διαβολάκι» (παράρτημα), δίνοντας ένα σε κάθε ομάδα. Πρέπει να διαβάσουν σε κάθε περίπτωση το σενάριο. Θα σκεφτούν τι θα έλεγε το αγγελάκι και τι το διαβολάκι, για να πείσουν το κορίτσι. Τους βοηθούμε να εμβαθύνουν στην κάθε περίπτωση. Μετά θα την παρουσιάσουν στην τάξη, δραματοποιώντας την κάθε κατάσταση, προσθέτοντας όσες λεπτομέρειες θέλουν. Συζητούμε με τους μαθητές για τις καταστάσεις που περιγράφονται.  Ενδεικτικές ερωτήσεις για συζήτηση:   * Ποιος σας έπεισε; Το αγγελάκι ή το διαβολάκι; * Ποιος είναι ο θύτης και ποιο το θύμα σε κάθε περίπτωση; * Πώς να νιώθει, άραγε, ο καθένας; * Πώς νομίζετε θα δικαιολογούσε κάθε φορά ο θύτης τη συμπεριφορά του; * Αν ήμασταν εμείς το θύμα κάθε περίπτωσης, τι θα μπορούσαμε να κάνουμε, για να το αντιμετωπίσουμε; * Υπάρχουν καλύτεροι τρόποι να επιλυθεί κάθε κατάσταση; * Τι είναι το χειρότερο που θα μπορούσε να συμβεί;   Βοηθητικές σημειώσεις για τον/την εκπαιδευτικό:   1. Μπορεί να μην έχει κακή πρόθεση το κορίτσι, αλλά δεν ξέρουμε ότι ο Μιχάλης θα το πάρει για αστείο. Μπορεί τα σχόλια που θα προκαλέσουμε να τον ενοχλήσουν και να τον φέρουμε σε δύσκολη θέση. Θα μας άρεσε εμάς, αν μας έκαναν το ίδιο; Το να υποκρίνομαι ότι είμαι κάποιος άλλος, είναι παράνομο. Καλύτερα να τον αποσυνδέσει και να του εξηγήσει ότι πρέπει πάντα να αποσυνδέει τους λογαριασμούς του. 2. Καλύτερα να στείλει τη φωτογραφία στο προσωπικό της ηλεκτρονικό ταχυδρομείο και να της εξηγήσει ότι είναι για αστείο. Δεν είναι σωστό να δημοσιεύουμε φωτογραφίες άλλων, χωρίς την άδειά τους, ειδικά αν αυτές μπορούν να τους κάνουν να νιώσουν άβολα ή να προκαλέσουν σχόλια. Η φίλη της μπορεί να ενοχληθεί. Θα διακινδύνευε να χάσει τη φίλη της για ένα αστείο; Η φωτογραφία εύκολα μπορεί να αλλάξει χέρια και κάποιος άλλος να τη χρησιμοποιήσει με αρνητικό τρόπο. 3. Μπορεί το βίντεο να φαίνεται αστείο, αλλά θα θέλαμε να ήμασταν εμείς στη θέση του παιδιού; Δεν πρέπει να προωθούμε κακές συμπεριφορές. Δεν είναι αστείο, αν κάποιος μπορεί να πληγωθεί. Το καλύτερο που έχουμε να κάνουμε, είναι να το αναφέρουμε σε κάποιον δάσκαλο/α στο σχολείο, ειδικά αν το παιδί είναι στο σχολείο μας. Μπορεί αυτό να συμβαίνει συστηματικά και, αν το αναφέρουμε, να βοηθήσουμε κάποιον. 4. Η εκδίκηση για μια κακή πράξη μάς κάνει να γινόμαστε εμείς οι κακοί και να χάνουμε το δίκιο μας. Στο διαδίκτυο οι πράξεις μας αποκτούν διάρκεια και οποιοσδήποτε μπορεί να δει τα σχόλιά μας. Είναι διαφορετικό να λέω κάτι στην αυλή του σχολείου από ό,τι στο διαδίκτυο. Μια ομάδα μίσους δεν θα κάνει τη Λουκία να αλλάξει συμπεριφορά, το πιο πιθανό να καταφέρει να την πληγώσει, χωρίς να ξέρουμε τι θα φέρει αυτό και να μας βάλει και εμάς σε μπελάδες, εφόσον η Λουκία έχει κάθε δικαίωμα να το καταγγείλει. Το καλύτερο που έχουμε να κάνουμε, είναι να εξηγήσουμε στην Πηνελόπη τους κινδύνους, για να διαγράψει την ομάδα και, αν έχουμε πρόβλημα με τη Λουκία, καλύτερα να μιλήσουμε μαζί της ή/και να ζητήσουμε τη βοήθεια του/της εκπαιδευτικού. 5. Είναι παράνομο να υποκρίνομαι ότι είμαι κάποιος άλλος! Μπορώ να μιλήσω με τη Νικολέτα, αν θέλω να πάω στο πάρτι της ή μπορώ να αποδεχτώ ότι έχω άλλους φίλους και δεν γίνεται να με συμπαθούν όλοι. Δεν υπάρχει λόγος να αναλώσω τόση ενέργεια, για να κάνω κάτι τέτοιο. Δεν είναι τόσο δύσκολο να με ανακαλύψουν και μπορεί να κάνω πολύ περισσότερη ζημιά σε περισσότερους ανθρώπους από ό,τι θα ήθελα. |
|  |
| **Δραστηριότητα 3: Και τα αστεία έχουν όρια** |
| Ρωτούμε: Ποια είναι τα σημάδια που μας δείχνουν ότι το πείραγμα στο διαδίκτυο ξεπέρασε τα όρια και δεν είναι πια άκακο; Πώς θα νιώθει ο αποδέκτης; Πότε τα πειράγματα ξεπερνούν τα όρια;  Ενδεικτικές απαντήσεις:   * Οι δηλώσεις φαίνονται τρομακτικές, παρά αστείες. * Τα μηνύματα είναι επανειλημμένα. * Νιώθεις αβοήθητος. * Νιώθεις ότι θα βλάψει τη φήμη σου. * Φοβάσαι για την ασφάλειά σου. (Περιλαμβάνουν φυσικές απειλές) * Εμπλέκονται πολλά άτομα, έτσι νιώθεις ότι δεν μπορείς να ξεφύγεις. * Τα άτομα συμμετέχουν σε ομιλία μίσους (λεκτική επίθεση με στόχο κάποιον, λόγω της φυλής, του φύλου, της θρησκείας ή του σεξουαλικού προσανατολισμού του).   (Αναφέρουμε όσα από αυτά δεν αναφέρουν οι μαθητές.)  Εξηγήστε στους μαθητές ότι είναι λογικό να μην ξέρουμε τι να κάνουμε σε καταστάσεις διαδικτυακού εκφοβισμού, αλλά υπάρχουν περιπτώσεις στις οποίες πρέπει να τον αναφέρουν. Δώστε τους να καταλάβουν ότι, όταν η παρενόχληση στον κυβερνοχώρο τούς κάνει να αισθάνονται θυμό, απογοήτευση, στενοχώρια, ή φόβο -και ειδικά, όταν δεν ξέρεις ποιος στέλνει τα ενοχλητικά μηνύματα- είναι σημαντικό να πουν αμέσως σε έναν ενήλικα που εμπιστεύονται (κάποιον που θα τους ακούσει και που αυτοί πιστεύουν ότι θα έχει τις δεξιότητες, την επιθυμία και την εξουσία να τους βοηθήσει), εάν οποιαδήποτε από τις πιο πάνω καταστάσεις προκύψουν. Ζητήστε τους να σκεφτούν δύο άτομα στα οποία θα μιλούσαν σε μια τέτοια κατάσταση. Αναφέρουμε στους μαθητές ότι υπάρχουν ιστοσελίδες, από τις οποίες μπορούν να πάρουν περισσότερες πληροφορίες και τηλέφωνα, για να ζητήσουν βοήθεια ή για να καταγγείλουν παράνομη συμπεριφορά για τέτοια θέματα και θέματα που αφορούν στο διαδίκτυο. Ας γνωρίζουν οι μαθητές ότι οποιαδήποτε συμπεριφορά έχει σκοπό να πληγώσει κάποιον, λαμβάνεται σοβαρά υπόψη από τους γονείς, τα σχολεία και την αστυνομία. Βάζουμε στην πινακίδα την αφίσα με στοιχεία για το Κέντρο Ασφαλούς Διαδικτύου (στο παράρτημα – τέλος του βιβλιαρίου). |
|  |
| **Δραστηριότητα 4: Κανόνες** |
| Ζητούμε να σχολιάσουν τους ακόλουθους κανόνες:   * Θυμάμαι τον χρυσό κανόνα: Δεν κάνω πράγματα στους άλλους που δεν θέλω να κάνουν σε εμένα. * Πριν να γράψω/πω/κάνω κάτι σε κάποιον άλλο, σταματώ και σκέφτομαι: Πώς θα τον κάνω να αισθανθεί; Τι προβλήματα μπορεί να δημιουργήσω;   Αναθέτουμε σε κάποια ομάδα που το επιθυμεί να γράψει τους κανόνες αυτούς σε μια αφίσα, για να μπουν στην πινακίδα. |
|  |
| **Ολοκλήρωση και αξιολόγηση** |
| Χρησιμοποιούμε μερικές ερωτήσεις, για να αξιολογήσουμε αν οι μαθητές έχουν κατανοήσει τους στόχους του μαθήματος.  Ρωτούμε:  Μπορείτε να σκεφτείτε μερικές από τις διάφορες μορφές εκφοβισμού;  Ενδεικτικές απαντήσεις:   * Παρενόχληση, από την οποία φαίνεται σχεδόν αδύνατον να ξεφύγει κανείς. * Εξαπάτηση, γιατί είναι ανέντιμο να υποδυθεί κάποιος κάποιον άλλο, καθώς αυτό μπορεί να βλάψει τη φήμη του. * Υπερβολική και σκληρή γλώσσα. * Λόγια μίσους, τα οποία δημιουργούν διακρίσεις, και είναι πολύ επιζήμια για τη φήμη κάποιου.   Τι κάνουμε σε περίπτωση που δεχθούμε εκφοβισμό;  Γιατί δεν πρέπει να είμαστε εμείς οι κακοί στο διαδίκτυο; |
|  |
| **Δραστηριότητα επέκτασης** |
| Ζητούμε από τους μαθητές να δώσουν ιδέες για ένα ανώνυμο σύστημα αναφοράς. Πολλά άτομα θα ανέφεραν τον εκφοβισμό, αν δεν ήταν απαραίτητο να δηλώσουν την ταυτότητά τους. Τους ζητάμε να σκεφτούν τρόπους, για να αναφέρουν οι μαθητές ανώνυμα τον διαδικτυακό και μη εκφοβισμό στο σχολείο. Βάζουμε τα παιδιά να σκεφτούν ένα σχέδιο δράσης για την αντιμετώπιση του προβλήματος και να ετοιμάσουν μια πειστική πρόταση, για να συμμετάσχουν οι εκπαιδευτικοί, οι μαθητές και οι γονείς. |
|  |